ΓΡΑΠΤΗ ΕΡΩΤΗΣΗ E-2485/97 υποβολή: Josι Barros Moura (PSE) προς την Επιτροπή (16 Iουλίου 1997)

Θέμα: Οίνος Πόρτο - Ονομασία προέλευσης

Λαμβάνοντας υπόψη ότι οι αγορές διαφόρων χωρών κατακλύζονται από οίνους που χρησιμοποιούν καταχρηστικώς ονομασίες που θυμίζουν το όνομα του γνήσιου προϊόντος (Porto, Port Wine, Vinho do Porto), δύναται η Επιτροπή να δηλώσει ποιά μέτρα προτίθεται να λάβει, στο πλαίσιο της εμπορικής της πολιτικής καθώς και στις διαπραγματεύσεις της με τρίτες χώρες, προκειμένου να καταστούν σεβαστά τα δικαιώματα που έχουν σχέση με την ονομασία προέλευσης; Ειδικότερα δε, τι έχει πράξει σχετικά με τις διαπραγματεύσεις που διεξάγει με τη Νότιο Αφρική;

Απάντηση του κ. Fischler εξ ονόματος της Επιτροπής (10 Σεπτεμβρίου 1997)

Η Επιτροπή θα ήθελε να υπενθυμίσει ακόμη μια φορά ότι ένας από τους κυριότερους στόχους τον οποίο επιδιώκει εδώ και καιρό στον αμπελοοινικό τομέα έγκειται στην υπεράσπιση της προστασίας των ονομασιών προέλευσης και των γεωγραφικών ενδείξεων των κρασιών, και αυτό τόσο σε κοινοτικό όσο και σε διεθνές επίπεδο. Εντός της Κοινότητας, η προστασία αυτή διασφαλίζεται με μια ειδική νομοθεσία ιδιαίτερα πλήρη και αποτελεσματική. Για το λόγο αυτό, τα κρασιά τα προερχόμενα από την περιφέρεια Πόρτο ανταποκρίνονται στις απαιτήσεις που έχουν καθοριστεί για την ονομασία «Porto», απολαμβάνουν της αποκλειστικότητας του δικαιώματος χρησιμοποίησης του ονόματος αυτού είτε πρόκειται στην αρχική γλωσσική τους απόδοση είτε σε μετάφραση (π.χ. «Port Wine»).

Σε διεθνές επίπεδο, η θέση σε ισχύ, την 1η Ιανουαρίου 1996, της νέας πολυμερούς συμφωνίας σχετικά με τις πτυχές των δικαιωμάτων πνευματικής ιδιοκτησίας οι οποίες έχουν σχέση με το εμπόριο («συμφωνία ADPIC») δηλώνουν μία σημαντική πρόοδο σε σχέση με την προηγούμενη κατάσταση. Πράγματι, η συμφωνία περιλαμβάνει στο τμήμα της ΙΙΙ του μέρους ΙΙ, ειδικές διατάξεις σχετικές με την προστασία των γεωγραφικών ενδείξεων, συμπεριλαμβανομένων και των ονομασιών προέλευσης. Αν και το άρθρο 23 της συμφωνίας προβλέπει μεγαλύτερη προστασία για τις γεωγραφικές ενδείξεις των κρασιών και οινοπνευματωδών σε σχέση με εκείνες άλλων προϊόντων, το άρθρο 24 παράγραφος 4 επιτρέπει ωστόσο να συνεχιστεί υπό τον όρο ότι, θα γίνεται συνεχής και ταυτόσημη χρήση, η προηγούμενη χρησιμοποίηση γεωγραφικών ενδείξεων για κρασιά τα οποία δεν προέρχονται από τον εξεταζόμενο γεωγραφικό τόπο, εφόσον οι ενδείξεις αυτές έχουν χρησιμοποιηθεί, πριν τις 15 Απριλίου 1994, είτε στη διάρκεια 10 τουλάχιστον χρόνων, είτε καλοπροαίρετα, και αυτό, υπό τον όρο ότι, η χρησιμοποίηση δεν οδήγησε το κοινό σε λάθος σχετικά με την πραγματική προέλευση του κρασιού. Σε ορισμένες χώρες οι όροι αυτοί οι σχετικοί με το παρελθόν έχουν τηρηθεί για ορισμένες γεωγραφικές ενδείξεις ή ονομασίες προέλευσης, μέρος των οποίων αποτελεί η ονομασία «Port».

Προκειμένου να αυξηθεί το επίπεδο προστασίας των κοινοτικών γεωγραφικών ενδείξεων και, ειδικότερα, να παύσει, στους τομείς του οίνου και των οινοπνευματωδών, η χρησιμοποίηση ονομασιών ενδεικτικών «μερικών διαφορών κατά είδος» (γεωγραφικές ονομασίες οι οποίες χρησιμοποιούνται για ένα προϊόν το οποίο δεν προέρχεται από τον αναφερόμενο τόπο), η Επιτροπή διαπραγματεύθηκε με πολλές τρίτες χώρες ή βρίσκεται σε στάδιο διαπραγματεύσεων, διμερείς συμφωνίες προστασίας. Mία παραδειγματική διμερής συμφωνία είναι η συμφωνία η σχετική με το εμπόριο οίνου του 1994 η οποία συνάφθηκε ανάμεσα στην Κοινότητα και την Αυστραλία ((ΕΕ L 86 της 31.3.1994. )). Σύμφωνα με τη συμφωνία αυτή, η Αυστραλία αναλαμβάνει την υποχρέωση να παραιτηθεί, μετά από καθορισμένες μεταβατικές περιόδους, στη χρησιμοποίηση του συνόλου των ονομασιών των ενδεικτικών «μερικών διαφορών κατά είδος», συμπεριλαμβανομένου επομένως και του όρου «Port», και να παράσχει αποκλειστική και απόλυτη προστασία των κοινοτικών οίνων.

Όσον αφορά ειδικότερα τη Νότιο Αφρική, η χώρα αυτή χρησιμοποιεί εδώ και πολύ καιρό ορισμένες ευρωπαϊκές γεωγραφικές ονομασίες για τα δικά της κρασιά (ανάμεσα στις οποίες και τον όρο «Port») οι οποίες, φαίνεται, εντάσσονται στην κατηγορία των ονομασιών των ενδεικτικών «μερικών διαφορών κατά είδος» σύμφωνα με το προαναφερθέν άρθρο 24, παράγραφος 4 της συμφωνίας ADPIC. Η Επιτροπή άρχισε διαπραγματεύσεις με τη χώρα αυτή, με σκοπό να επιβάλει την τήρηση, σε αμοιβαία βάση, της προστασίας των γεωγραφικών ενδείξεων και ονομασιών προέλευσης των οίνων και των οινοπνευματωδών και, ειδικότερα, να προβεί στις απαραίτητες ενέργειες έτσι ώστε να παύσει κάθε αόριστη ή ημι-αόριστη χρησιμοποίηση των κοινοτικών ενδείξεων.